《宝钟院》
宋代·任希夷

九江渊轮彭蠡东，江汶上下悬石钟。
洪炉大冶见奇怪，千仞硉矹云涛冲。
旁罗簨虡万石从，侧立跂行势飞动。
螭蟠蛇结增层岩，神剜鬼划森幽洞。
有如万钧陈未央，猛兽怒翅将腾骧。
岂同九耳丰山上，欲鸣犹待天雨霜。
南音函胡北清越，未许人人尽幽绝。
小声镗鞳大噌{左口右宏}，留与坡仙泛明月。
长风巨浪相吐吞，金镛自奏天然声。
非雷非霆中清浊，龙渊蛟窟惊铿鍧。
献子歌钟景无射，千载寥寥声寂寂。
此石长留天地间，海若冯夷能拊击。

作者简介：眉州眉山人，徙居邵武，字伯起，号斯庵。任伯雨曾孙。孝宗淳熙二年进士。曾从朱熹学，熹称为开济士。宁宗开禧初，为礼部尚书，奏为周敦颐、程颢、程颐赐谥。进端明殿学士、签书枢密院事兼权参知政事，寻提举临安洞霄宫。卒谥宣献。